RISSKOV: Mindst fem gange de seneste 10 måneder er skolebørn i det nordlige og nordvestlige område i og omkring Aarhus blevet forsøgt lokket ind i en hvid kassevogn af en ukendt mand. Seneste eksempel var tirsdag 15. januar i år, hvor en 9-årig pige og hendes veninde blev antastet af en mand i en hvid kassevogn tæt på Katrinebjergskolen.

Kendetegnene for alle episoderne er, at eleverne giver et påfaldende enslydende signalement. I forbindelse med alle episoder er de involverede skolebørn blevet kontaktet eller forsøgt lokket ind i en hvid varevogn af en fremmed mand.

Derfor hverken kan eller vil Østjyllands Politi udelukke, at der er tale om en og samme person.

Mandag formiddag holdt der så pludselig en hvid varevogn på Strandskolens parkeringsplads. Det har fået skoleleder Jesper Kousholt til at slå en advarsel op på skolens hjemmeside.

- Der er elever på skolen, der oplever at have set hvid varebil/varevogn, der i disse dage omtales i pressen og sættes i forbindelse med en sag om børnelokkeri. Hvis dette opleves, bedes I, forældre tage kontakt til Østjyllands Politi omgående, skriver han i opslaget.